Diphtheria	
Torokgyík, BNO10: A36	
1. Kórokozó:	Corynebacterium diphtheriae	
2. Teendők a beteggel	
2.1. Jelentés:	Bejelentésre kötelezett a gyanús, a valószínűsíthető és a megerősített eset/megbetegedés. Egy megbetegedést csak egyszer kell bejelenteni. A megbetegedés az értesülést követően sürgőséggel is jelentendő.	
	2.1.1. Esetek osztályozása	
	Gyanús eset	Teljesülnek a klinikai feltételek.	
	Valószínűsíthető eset
	Teljesülnek a diftéria klinikai feltételei és az epidemiológiai feltétel.	
	Megerősített eset	Teljesülnek a klinikai és a laboratóriumi feltételek.  	
	2.1.2. Feltételek	
	Klinikai kritérium	Légzőszervi diftéria:
Lázzal járó felső légúti megbetegedés és az alábbi két tünet legalább egyike:
- álhártyás torokgyulladás (krupp),
vagy
- álhártyásodás az alábbi három terület legalább egyikén:
- mandula,
- garat,
- orr.
Nazális diftéria:
Egyik vagy mindkét orrnyílásból származó orrváladék kezdetben tiszta, majd véres.
Bőrdiftéria:
Bőrelváltozások.
Diftéria más területeken:
Kötőhártya vagy nyálkahártya elváltozása.	
	Epidemiológiai kritérium	Közvetlen érintkezés beteggel vagy tünetmentes kórokozó hordozó emberrel.	
	Laboratóriumi kritérium	Toxintermelő C. diphtheriae vagy C. ulcerans izolálása a beteg vizsgálati anyagából.	
2.2. Elkülönítés:	A beteget infektológiai osztályon kell elkülöníteni.	
2.3. Mikrobiológiai vizsgálat:	2.3.1.Klinikai mikrobiológiai diagnosztikai vizsgálat:	Kötelező. 	
	2.3.2.Járványügyi érdekből végzett mikrobiológiai diagnosztikai vizsgálat:	Kötelező. Diagnosztikus, illetve felszabadító vizsgálat céljára a beteg torkából és orrából, egyéb lokalizáció esetén (vulva, sebdiphtheria) pedig ezekről a helyekről vett váladékot kell küldeni az ÁNTSZ-OEK-ba bakteriológiai és toxinkimutatási vizsgálatra. A vizsgálati anyag vétele előtt nem szabad helyi kezelést (torokecsetelést, öblítést stb.) végezni.	
	2.3.3.Felszabadító vizsgálat:	Kötelező a beteg antibiotikus kezelésének befejezése után 48 óra múlva a 2 napos időközzel, 2 alkalommal végzett bakteriológiai vizsgálat.
	
2.4. Járványügyi ellenőrzés:	Ha a felszabadító vizsgálat eredménye pozitív, de a beteg klinikai állapota nem indokolja a kórházi elkülönítést, azt meg lehet szüntetni, azonban a gyógyult beteget a kórokozó-hordozás tartamára járványügyi ellenőrzés alá kell helyezni, és el kell tiltani a 0–6 éves gyermekközösségek látogatásától, kórházi sebészeti, szülészeti, egyéb műtéti és gyermekosztályon végzendő munkájától, valamint tejkezeléstől.	
2.5. Fertőtlenítés:	Folyamatos és zárófertőtlenítés szükséges.	
3.  Teendők a beteg környezetében	
3.1. A beteggel kontaktusba kerültek felkutatása:	A beteggel a megbetegedés kezdete előtti hét napban érintkezett, szoros kontaktusba került személyeket fel kell kutatni.	
3.2. Járványügyi érdekből végzett mikrobiológiai szűrővizsgálat:	Az antibiotikum prevenció megkezdése előtt fertőzőforrás kutatás céljából orr-, torokváladékot kell venni és a járványügyi feladatok elvégzésére kijelölt laboratóriumba kell küldeni. 	
3.3. Járványügyi megfigyelés:	A beteggel érintkezett személyeket az utolsó érintkezéstől számított 7 napra járványügyi megfigyelés alá kell helyezni.	
3.4. Postexpozíciós profilaxis:	A járványügyi megfigyelés alá vett személyeket 7 napos antibiotikum-prevencióban kell részesíteni. 	
3.5. Fertőzőforrás-kutatás:	Kötelező. A tünetmentes ürítőket járványügyi ellenőrzés alá kell helyezni, és antibiotikus kezelésben kell részesíteni.	
3.6. Védőoltás:	Kötelező. A beteg környezetében élőket a legrövidebb időn belül aktív immunizálásban kell részesíteni, a 6 éven aluli gyermekek szükséges oltását az ÁNTSZ-OEK Járványügyi osztályával történt megbeszélés alapján egyedileg kell mérlegelni.